Peder Hvelplund (EL), 2026-02-05:
Tak for det, formand.
Jeg vil gerne starte med at sige tillykke til godt 2.000 personer, der står på det her lovforslag, og som om nogle måneder kan se frem til at blive danske statsborgere.
De er sluppet igennem et meget lille nåleøje omgivet af stramme og efter Enhedslistens mening i vidt omfang urimelige krav.
De danske regler om erhvervelse af statsborgerskab er blandt de strengeste i verden og efter min opfattelse alt for strenge.
Ud over de sædvanlige forhindringer og snubletråde, som ansøgerne har haft at kæmpe med, har regeringen denne gang valgt at forsinke lovforslaget.
Regeringen besluttede nemlig, at der i 2025 kun skulle fremsættes ét lovforslag om indfødsrets meddelelse i stedet for de sædvanlige to pr. år.
Det begrundede regeringen med det danske EU-formandskab i anden halvdel af 2025, hvor regeringen åbenbart havde så travlt med at være formand for EU, at der desværre ikke var tid til at opretholde en normal sagsbehandling i Udlændinge- og Integrationsministeriets Indfødsretskontor.
Det er svært at forstå, hvorfor det danske EU-formandskab skal gå ud over tusindvis af ansøgere, der gør deres yderste for at leve op til kravene og bidrage til det danske samfund.
Men regeringen valgte altså, at det skulle være sådan.
Tildelingen af dansk statsborgerskab bliver i stigende omfang belemret med tom symbolpolitik, som om det ikke var rigeligt, at landets 98 kommuner bebyrdes med at afholde meningsløse håndtryksceremonier, som i sin tid blev indført, fordi Dansk Folkeparti havde en tvangstanke om, at muslimer ikke ville trykke personer af et andet køn i hånden.
Det seneste skud på stammen er en indfødsretsnål, som medlemmer af Indfødsretsudvalget kan købe og udsmykke deres habitjakke med, et dannebrogsflag, der under en pompøs ceremoni i efteråret og højtidelige floskler om konge og fædreland blev indviet, og senest den såkaldte indfødsretskårde, der nu skal placeres i udvalgets mødelokale.
Alt dette er latterlige og selvhøjtidelige indslag i udvalgsformandens markering af 250-året for indfødsretsforordningen fra 1776 og hans selviscenesættelse som en slags national frelser, der forhindrer mennesker i at få fulde borgerrettigheder i det land, hvor de har udsigt til at bo resten af livet.
Jeg vil gerne advare imod at længes mod 1776, da demokratiet endnu var en vag forhåbning og Danmark var styret af kongens diktatoriske enevælde.
Jeg vil også gerne minde om, at mere end 11 pct. af den voksne befolkning i Danmark lever her uden dansk statsborgerskab, og at tallet på grund af de stramme regler er stigende.
På længere sigt er det uholdbart for vores demokrati, at der er flere og flere mennesker, der bor her i landet uden at have stemmeret til Folketinget.
Og nej, hr. Mikkel Bjørn, svaret er ikke remigration.
Svaret er en lempelse af vores indfødsretsregler, så flere herboende borgere bliver en del af vores folkestyre.
Svaret er en afskaffelse af det meningsløse beskæftigelseskrav, som er en snubletråd for unge, der vælger at tage en uddannelse til gavn både for sig selv, men også for det danske samfund, frem for ufaglært arbejde.
Svaret er en genindførelse af erklæringsadgangen, så unge, der er født og opvokset i Danmark, igen kan blive statsborgere ved erklæring og ikke skal igennem en lang og ydmygende sagsbehandling og leve op til krav, der ikke giver mening.
Svaret er en ændret dispensationspraksis, så mennesker, der på grund af sygdom eller et handicap, og som derfor ikke kan bestå den krævede danskprøve og indfødsretsprøve, ikke afskæres fra at få det danske pas.
Der er kort sagt brug for, at vi sætter en stopper for strammerkapløbet og vender tilbage til rimelige og menneskelige regler for, hvordan man får dansk statsborgerskab.
Når det er sagt, vil jeg sige, at Enhedslisten naturligvis stemmer for det her lovforslag, og vi glæder os over, at godt 2.000 mennesker og deres mindreårige børn omsider kan få det danske statsborgerskab, de har ventet så længe på og kæmpet så hårdt for.
Og så har jeg lovet at hilse fra Alternativet og tilkendegive, at de også stemmer for lovforslaget.